荅韋山人隱起龍文藥瓢歌
作者：皎然
朝代：唐

paragraphs: 野人藥瓢天下絕，全如渾金割如月。
彪炳文章智使然，生成在我不在天。
若言有物不繇物，何意中虛道性全。
韋生能詩兼好異，獲此靈瓢遠相遺。
仙侯玉帖人漫傳，若士青囊世何秘。
一捧一開如見君，藥盛五色香氛氳。
背上驪龍蟠不睡，張鱗擺頷生風雲。
世人強知金丹道，默僊不成穢僊老。
年少紛如陌上塵，不見吾瓢盡枯槁。
聊將繫肘步何輕，便有三山孤鶴情。
東方小兒乏此物，遂令僊籍獨無名。